b'\n_START_ARTICLE_\nKlevai (Seinai)\n_START_SECTION_\nIstorija\n_START_PARAGRAPH_\nGreta st\xc5\xabkso Klev\xc5\xb3 piliakalnis. Nuo XIII-XIV a. iki 1795 m. kaimas priklaus\xc4\x97 Lietuvos Did\xc5\xbeiajai Kunigaik\xc5\xa1tystei. Lenkijos Kongreso karalyst\xc4\x97s laikais kaimas priklaus\xc4\x97 Klev\xc5\xb3 vals\xc4\x8diui. Pagal 1920 m. liepos 12 d. Lietuvos ir Taryb\xc5\xb3 Rusijos taikos sutart\xc4\xaf kaimas buvo priskirtas Lietuvos Respublikai. 1920 m. atiteko Lenkijai. Spaudos draudimo lietuvi\xc5\xb3 kalba laikotarpiu veik\xc4\x97 daraktorin\xc4\x97 mokykla, pirmasis daraktorius buvo Milukas i\xc5\xa1 greta esan\xc4\x8dio Rube\xc5\xbeankos kaimo, kuris po 1945 m. prijungtas prie Klev\xc5\xb3. 1915\xe2\x80\x931919 m. ir 1922\xe2\x80\x931925 m. veik\xc4\x97 lietuvi\xc5\xa1ka prad\xc5\xbeios mokykla. Nuo 1925 m. joje prad\xc4\x97ta mokyti lenki\xc5\xa1kai, mokyta ir lietuvi\xc5\xb3 kalbos. Tarp I ir II pasaulini\xc5\xb3 kar\xc5\xb3 veik\xc4\x97 lietuvi\xc5\xb3 choras, teatras. 1939 m. Klevuose \xc4\xafvyko Suvalk\xc5\xb3 kra\xc5\xa1to lietuvi\xc5\xb3 jaunimo s\xc4\x85skrydis._NEWLINE_1880-1902 m. i\xc5\xa1leistame Lenkijos Karalyst\xc4\x97s geografiniame \xc5\xbeodyne nurodoma, kad Krasnapolio vals\xc4\x8diui priklausan\xc4\x8diame kaime yra 38 namai, kuriuose gyvena 272 suaugusieji gyventojai, o greta esan\xc4\x8diame palivarke \xe2\x80\x93 6 namai, kuriuose gyvena 25 suaugusieji. Tarpukaryje veik\xc4\x97 kaimo choras, kuriam vadovavo Antanas Vinikaitis; taip pat dramos b\xc5\xabrelis (vadovai J. Marcinkevi\xc4\x8dius ir V. Sidaris), jaun\xc5\xb3j\xc5\xb3 \xc5\xabkinink\xc5\xb3 ratelis, kur\xc4\xaf globojo Jonas Pajaujis.  Pagal 1921 m. lenk\xc5\xb3 vald\xc5\xbeios atlikt\xc4\x85 gyventoj\xc5\xb3 sura\xc5\xa1ym\xc4\x85 kaime gyveno 322 gyventojai, i\xc5\xa1 kuri\xc5\xb3 64 lenkai, 4 rusai ir 254 lietuviai._NEWLINE_1958 m. vasario 6 d. \xc4\xafsik\xc5\xabr\xc4\x97 Lenkijos visuomenin\xc4\x97s kult\xc5\xabros draugijos padalinys. Nuo 1960 m. veik\xc4\x97 biblioteka su lietuvi\xc5\xa1komis ir lenki\xc5\xa1komis knygomis, ji tur\xc4\x97jo a\xc5\xa1tuonis filialus ma\xc5\xbeesniuose kaimuose. Bibliotekininkas mok\xc4\x97jo lietuvi\xc5\xb3 kalb\xc4\x85, vakarais reng\xc4\x97 knyg\xc5\xb3 aptarimus.  Pokaryje aktyviai rei\xc5\xa1k\xc4\x97si kaimo saviveiklininkai, 1956-1999 m. pastat\xc4\x99 15 vaidinim\xc5\xb3.  1956 m. prie piliakalnio \xc4\xafvyko pirmasis Lenkijos lietuvi\xc5\xb3 saviveiklinink\xc5\xb3 s\xc4\x85skrydis, v\xc4\x97liau s\xc4\x85skryd\xc5\xbeiai vykdavo Burbi\xc5\xa1k\xc4\x97se. Iki 1976 m. liepos 1 d. kaimas priklaus\xc4\x97 Suvalk\xc5\xb3 vaivadijos Berznyko vals\xc4\x8diui.  1975-1998 m. priklaus\xc4\x97 Suvalk\xc5\xb3 vaivadijai._NEWLINE_1980 m. buvo 220 gyventoj\xc5\xb3, 93% \xe2\x80\x93 lietuviai. Iki 2004 prad\xc5\xbeios mokykloje kaip neprivalomas dalykas d\xc4\x97styta lietuvi\xc5\xb3 kalba.\n_START_SECTION_\nPaminklinis kry\xc5\xbeius\n_START_PARAGRAPH_\n\xc5\xa0v. Kazimiero draugijos r\xc5\xabpes\xc4\x8diu 1935 m. pastatytas paminklas \xe2\x80\x93 kry\xc5\xbeius. Kadangi ant jo lenk\xc5\xb3 vald\xc5\xbeia jokio u\xc5\xbera\xc5\xa1o i\xc5\xa1kalti neleido, buvo pa\xc5\xbeym\xc4\x97ti tik pastatymo metai. Tarpukaryje prie kry\xc5\xbeiaus gegu\xc5\xbe\xc4\x97s m\xc4\x97nesiais buvo giedamos litanijos. Antrojo pasaulinio karo metu vokie\xc4\x8diai liep\xc4\x97 j\xc4\xaf nugriauti, tod\xc4\x97l \xc5\xabkininkas Jurgis Marcinkevi\xc4\x8dius sl\xc4\x97p\xc4\x97 kry\xc5\xbei\xc5\xb3 kluone. Po karo jis v\xc4\x97l buvo atstatytas, o 1994 m. atnaujintas su u\xc5\xbera\xc5\xa1u:_NEWLINE_Lietuvi\xc5\xb3 \xc5\xa0v. Kazimiero draugija jaunimui aukl\xc4\x97ti ir globoti 1935 m. Klev\xc5\xb3 kaimo paminklas.'